نادرہ

نادرہ  پاکستانی فلمی اداکارہ اور رقاضہ تھیں۔ انھیں ناچے ناگن (1987) اور مِس اللہ راکھی (1989) کے لیے جانا جاتا ہے۔

لاہور، میں 1968ء میں پیدا ہوئیں۔ انھوں 6 اگست، 1995ء کو لاہور میں وفات پائی۔ نادرہ اپنے ابتدائی فلمی کیریئر سے لے کر اپنی وفات تک لاکھوں دلوں پر راج کرتی تھیں۔ ان کا فلمی سفر صرف 8 سال تک رہا۔ اس دوران میں انھوں نے درجنوں فلموں میں کام کیا اور ہر فلم میں ان کے بہ کمال رقص بھی شامل تھے۔ اداکارہ نادرہ نے اپنی زیادہ تر فلموں میں ڈرامائی مناظر کو نہایت مہارت اور خوبصورتی کے ساتھ عکس بند کرایا۔ وہ جب بھی اپنی فلم کی شوٹنگ پر آتی تھیں تو ان کے پاس سب سے مہنگی کار ہوتی تھی جبکہ اس کے برعکس دوسری اداکارائیں یا تو معمولی قسم کی کار میں ہوتی تھیں یا کسی اور کی گاڑی میں آتی تھیں۔ ان میں بعض تو ایسی بھی تھیں جو رکشہ اور ٹیکسی میں آتی تھیں۔

 پیدائش 
سنہ 1968ء میں لاہور میں پیدا ہوئیں۔

 فنی زندگی 

ہدایت کار یونس ملک نے 1986ء میں اپنی فلم ‘آخری جنگ‘‘ میں متعارف کرایا۔ ان کی سب سے پہلی فلم ”آخری جنگ“ تھی، مگر ’’نشان‘‘ پہلے ریلیز ہو گئی۔ اس لیے ریکارڈ میں نشان پہلے آ گئی، یوں نشان ان کی پہلی فلم ہے، اس فلم کو امبر پکچرز کی جانب سے ریلیز کیا گیا، پروڈیوسر اور ڈائریکٹر الطاف حسین تھے اور موسیقی وجاہت عطرے کی تھی۔ اس فلم میں ان کے ساتھ سنگیتا، شہباز اکمل، زمرد، بابرہ، ظاہر شاہ، نصر اللہ بٹ، افضال احمد اور عابد علی تھے۔ یہ فلم 4 جولائی 1986ء کو ریلیز ہوئی۔ ان کی دوسری فلم ’’آخری جنگ‘‘ کے نام سے ریلیز ہوئی۔ اس کے ہدایت کار یونس ملک تھے اور موسقی وجاہت عطرے کی تھی۔ اس فلم میں نادرہ نے سلطان راہی اور غلام محی الدین کے ساتھ اپنی عمدہ اداکاری کا مظاہرہ کیا۔ اداکاروں میں بہار بیگم، سنگیتا، حبیب، زمرد اور الیاس کاشمیری وغیرہ تھے۔ یہ فلم 17 اگست 1986ء کو ریلیز ہوئی۔ ان کو عروج پر پہنچانے میں یہی دونوں فلمیں کافی تھیں کیونکہ شائقین، فلم کی کہانی پر توجہ کم دیتے تھے اور ان کی خوبصورتی پر زیادہ۔ ساتھ ہی ساتھ ان کا رقص بھی ان کو بہت متاثر کرتا تھا۔ ان کی چھٹی فلم اردو زبان میں ریلیز ہوئی تھی۔ یہ ان کی سب سے پہلی اور آخری فلم تھی کیونکہ اس فلم کے بعد انھوں نے کسی بھی اردو فلم میں کام نہیں کیا تھا۔ زیادہ تر ان کی فلمیں پنجابی زبان میں یا ڈبل ورژن تھیں۔ ان کی اس اردو فلم کا نام ’’میری آواز‘‘ تھا، جس میں ان کے ساتھ ہیرو اسماعیل شاہ تھے۔ یہ فلم کراچی کے عرشی سنیما میں کافی عرصہ ہاؤس فل گئی۔ اس فلم کے دو گانے جو ناہید اختر کی آواز میں تھے، انھیں نادرہ پر فلمایا گیا تھا، بہت ہٹ ہوئے تھے، خاص کر ایک گانا جس کے بول ہیں ’’تیرے چھونے سے گورا یہ رنگ میرا‘‘، عمدہ رقص کے ساتھ پکچرائز ہوا تھا اور بہت سے لوگوں کو یہ بھی کہتے ہوئے سنا تھا کہ انھوں نے مادھوری دیکشت (بھارتی اداکارہ) کو بھی رقص میں مات دے دی۔ اس فلم کا دوسرا گیت ’’میں یونہی دیکھوں تجھے، انکھیوں کی پیاس بجھے، ساری عمر بیت جائے۔‘‘ ان دونوں گانوں پر نادرہ کے ساتھ اسماعیل شاہ نے بھی بہت عمدہ رقص کیے تھے۔ یہ فلم 25 اکتوبر 1987ء کو ریلیز ہوئی تھی۔ فلم تو کامیاب ہوئی تھی مگر پھر انھوں نے کسی بھی اردو فلم میں کام نہیں کیا۔

تین ماہ بعد ان کی ایک ایکشن سے بھرپور فلم ’’کمانڈو ایکشن‘‘ ریلیز ہوئی، یہ فلم تعمیر پکچرز کی جانب سے پیش کی گئی۔ اس فلم کے پروڈیوسر رفیق خان تھے اور ہدایت کار اے ریاض جبکہ موسیقی مشتاق علی کی تھی۔ اس میں نادرہ کے ساتھ غلام محی الدین، چکوری، شاہد، مصطفٰی قریشی، بہار، قوی، افشاں اور شجاعت ہاشمی تھے۔ نادرہ کی اس فلم کا افتتاح 8 جنوری 1988ء کو ہوا تھا۔ دو ماہ بعد ہی ان کی ایک اور ایکشن سے بھرپور فلم ’’مولا بخش‘‘ ریلیز ہوئی۔ یہ فلم سنگیت پکچر کی جانب سے ریلیز ہوئی۔ پروڈیوسر اداکار اعجاز درانی تھے، ہدایت کار یونس ملک تھے اور موسیقی وجاہت عطرے نے مرتب کی تھی۔ اس فلم میں نادرہ کے ساتھ غلام محی الدین، سلطان راہی، نیلی، بہار بیگم، انور خان اور ظریف لاڈلا وغیرہ تھے۔ اس فلم کا ایک گانا جو ملکہ ترنم نور جہاں کی آواز میں تھا، بڑا ہِٹ ہوا تھا جس کے بول ہیں ’’منڈے بڑے تنگ کر دے‘‘ مارچ 88ء میں یہ فلم منظرعام پر آئی۔

اداکارہ نادرہ نے بہت ہی مختصر عرصہ میں پاکستانی فلمی صنعت میں اپنے قدم جما لیے تھے۔ ان کے پاس وہ دونوں چیزیں موجود تھیں جو شائقین فلم کو زیادہ پسند تھیں ایک تو ان کا رقص کرنے کا انداز اور دوسرا حسن کا جادو۔

نادرہ نے سلطان راہی، غلام محی الدین اور اسماعیل شاہ کے ساتھ سب سے زیادہ فلموں میں کام کیا تھا۔ اداکار ندیم کے ساتھ یہ فلم ’’تیس مار خان‘‘ میں جلوہ گر ہوئیں۔ غریب نواز پروڈکشن کی اس فلم کے پروڈیوسر خالد فیروز تھے، ہدایت کار اقبال کاشمیری اور موسیقی وجاہت عطرے کی تھی۔ اس فلم میں ندیم، شمیم آرا، عثمان پیرزادہ، رنگیلا اور بدر منیر نے کام کیا تھا۔ نادرہ کی یہ فلم بھی ہِٹ ہوئی تھی۔ اس کا افتتاح 10 نومبر 1989ء کو ہوا تھا۔ نادرہ کی مسلسل فلمیں ریلیز ہوتی گئیں اور ان کے چاہنے والوں کی تعداد میں بھی اضافہ ہوتا گیا۔ اس وقت کی سپر اسٹار اداکارائیں صائمہ نور، انجمن اور نیلی وغیرہ بھی عروج پر تھیں۔ ان کی اداکاری کرنے کا اپنا انداز تھا اور نادرہ نے اپنا انداز اپنایا ہوا تھا۔

گل پکچرز کی فلم ’’مس اللہ رکھی‘‘ بھی اسی سال ریلیز ہوئی تھی جس میں نادرہ اسماعیل شاہ کے ساتھ تھیں۔ اداکارہ نادرہ نے تھوڑے ہی عرصہ میں سلور اسکرین پر اپنا قبضہ جما لیا تھا اور ان کے مداحوں کی تعداد روز بروز بڑھتی ہی چلی جارہی تھی۔ ان کی پہلی ڈبل ورژن فلم کیپری فلم کی جانب سے ریلیز ہوئی۔ فلم کا نام تھا ’’زخمی عورت‘‘، پروڈیوسر انور محمود تھے، ہدایت کار اقبال کاشمیری اور موسیقی وجاہت عطرے کی تھی۔ اس فلم میں نادرہ کے ساتھ جاوید شیخ، سلطان راہی، نغمہ سحر اور طالش وغیرہ تھے۔ فلم ’’راجا‘‘ بھی نادرہ کی ڈبل ورژن فلم تھی۔ اس کے ہدایت کار اقبال کشمیری تھے، موسیقی وجاہت عطرے کی تھی۔ اس فلم میں ندیم، نیلی، جاوید شیخ، نادرہ کے ساتھ تھے۔ ساتھ میں ششما شاہی اور مدیحہ شاہ بھی تھے۔ یہ درمیانی درجے کی فلم تھی مگر نادرہ کے مداحوں کو اس سے کوئی غرض نہیں تھی وہ صرف نادرہ کا رقص اور اس کی خوبصورتی پر فدا تھے۔ نادرہ کی ایک فلم ’’حسن کا چور‘‘ اداکار شان کے ساتھ ریلیز ہوئی، ہدایت کار الطاف حسین تھے۔ اس فلم میں جاوید شیخ، فردوس جمال اور عابد علی نے بھی بہت عمدہ اداکاری کی تھی۔ ان کی شہرت کو مدنظر رکھتے ہوئے ہدایت کار الطاف حسین نے انہی کے نام سے فلم ’’نادرہ‘‘ ریلیز کی۔ یہ بھی ڈبل ورژن فلم تھی۔ فلم کی موسیقی وجاہت عطرے کی مرتب کردہ تھی۔ اس فلم میں نادرہ کے ساتھ صائمہ نور، شان، ہمایوں قریشی اور عابد علی وغیرہ تھے۔ یہ فلم اگست 1991ء میں ریلیز ہوئی۔
اداکارہ نادرہ نے تقریباً 30 کے قریب پنجابی فلموں میں کام کیا تھا۔ اس کے علاوہ تقریباً 12، 13 فلمیں ڈبل ورژن میں تھیں جبکہ صرف ایک اردو فلم میں انھوں نے کام کیا تھا۔ ان کی چار فلمیں پشتو زبان میں بھی ریلیز ہوئی تھیں۔ اس میں بھی وہ کافی حد تک کامیاب رہی تھیں۔

نادرہ کی ایک فلم ’’محبوبہ‘‘ کے نام سے بھی ریلیز ہوئی تھی جس میں ان کے مقابلے پر انجمن اور ریما خان تھیں۔ یہ فلم بھی ڈبل ورژن تھی۔ اس فلم کے پروڈیوسر ایم جہانگیر تھے اور ہدایت کار حسنین جبکہ موسیقی ایم اشرف اور ایم ارشد کی تھی۔ فلم کے ہیرو اداکار شان تھے جو بیک وقت تین ہیروئنوں کے ساتھ کام کر رہے تھے۔ یہ فلم 6 نومبر 1992ء کو ریلیز ہوئی۔

نادرہ کی پہلی پشتو فلم ’’قانون زماپا لاسکے‘‘ تھی جس کے ہدایت کار عنایت اللہ خان تھے اور موسیقی ایس سنی کی تھی۔ اس فلم میں نادرہ کے ساتھ اسماعیل شاہ، آصف خان، بدر منیر، مسرت شاہین اور ہمایوں قریشی تھے۔ یہ فلم 21 فروری 1992ء کو ریلیز ہوئی اور درمیانی درجے کی فلم ثابت ہوئی۔ ان دنوں وی سی آر پر ویڈیو کیسٹ کے ذریعے بے تحاشا انڈین فلموں کی بارش ہورہی تھی اس کے باوجود نادرہ فلم بینوں کے حواس پر بری طرح چھائی ہوئی تھیں۔

اداکارہ نادرہ نے ایک سونے کے تاجر اعجاز حسین سے شادی کی تھی اور ان دنوں وہ بہت زیادہ پاکستان کے مختلف اخبارات کی سرخیوں میں زیربحث تھیں۔ کہیں ان کی فلموں کے تذکرے تھے تو کہیں ان کی شادی کے، ہر طرف نادرہ ہی نادرہ تھیں۔ ایک اور فلم ’’جگا ڈاکو‘‘ بھی بڑی کامیاب ہوئی تھی۔ ہدایت کار یونس ملک تھے اور موسیقی وجاہت عطرے نے بنائی تھی۔ اس فلم میں نادرہ کے ساتھ سلطان راہی، غلام محی الدین، افضال احمد، طارق شاہ اور ہمایوں قریشی وغیرہ تھے۔ یہ فلم بھی ہِٹ ہوئی تھی اور 10 ستمبر 1993ء کو اس فلم کا افتتاح ہوا تھا۔ اس کے ساتھ ہی ایک ڈبل ورژن فلم ’’عادل‘‘ بھی ریلیز ہوئی تھی جس کے پروڈیوسر شیخ محمد سعید تھے۔ ہدایت کار الطاف حسین تھے اور موسیقی منظور اشرف اور ایم ارشد نے ترتیب دی تھی۔ اس فلم میں نادرہ کے ساتھ اسماعیل شاہ، کنول، طالش، غلام محی الدین، محمد قوی خان، ہمایوں قریشی، ادیب، جمیل بابر اور رنگیلا وغیرہ تھے۔ یہ فلم اکتوبر 1993ء میں ریلیز ہوئی تھی اور ہٹ ہوئی تھی۔ اس فلم کے علاوہ نادرہ کی اور بھی بہت سی فلمیں ہیں جن میں یہ جلوہ گر ہوئیں۔ ان میں چند فلمیں یہ ہیں۔ ’’لاہوری بدمعاش (بابرہ شریف اور سلطان راہی)، گوڈ فادر (نادرہ، سلطان راہی)، جوشیلے (نادرہ، غلام محی الدین)، محمد خان (ریما، سلطان راہی)، شیرجنگ (نادرہ، سلطان راہی)، حفاظت (سلطان راہی، غلام محی الدین)، جنگ باز (غلام محی الدین، سلطان راہی)، وقت (جاوید شیخ، سلطان راہی، کویتا)، یارانہ (نیلی، سلطان راہی)، ظلم دا سورج (نشو، یوسف خان)، دولت دے پجاری (ندیم، سلطان راہی)، جادوگرنی (اسماعیل شاہ، صائمہ نور)، لکھن (سلطان راہی، اسماعیل شاہ) کے علاوہ اور بھی کئی فلمیں ہیں جس میں انھوں نے عمدہ اداکاری کی اور شائقین فلم سے بھرپور داد وصول کی۔

ان کی آخری فلم ’’لیلیٰ‘‘ تھی جو ڈبل ورژن فلم تھی جس کے پروڈیوسر اسماعیل چوہدری تھے۔ ہدایت کار نذر اسلام تھے اور موسیقی وجاہت عطرے نے بنائی تھی۔ اس فلم میں نادرہ کے ساتھ اظہار قاضی، عابد علی، ہمایوں قریشی اور افضال احمد تھے۔ یہ فلم اسمٰعیل پکچرز کی جانب سے 14 اکتوبر 1994ء کو نمائش کے لیے پیش کی گئی۔
 ازدواجی زندگی 
سنہ 1993ء میں انھوں نے سونے کے تاجر ملک اعجاز حسین سے شادی کی تھی جن سے ان کے دو بچے ہوئے، بڑی بیٹی رباب اور چھوٹا بیٹا حیدر علی۔ نادرہ نے شادی کے بعد شوبز کو خیرآباد کہہ دیا تھا۔

 وفات 
ابھی ان کی بیشتر فلموں کی نمائش ہونے والی ہی تھی کہ 6 اگست کو اپنی فیملی کے ہمراہ گلبرگ میں ایک ریستوران میں ڈنر کرنے کے بعد جب اپنی گاڑی میں آکر بیٹھی ہی تھیں کہ اچانک ان پر گولیوں کی بوچھاڑ کردی گئی۔ ان کو تین گولیاں لگیں اوروہ موقع پر ہی دَم توڑ گئیں جبکہ ان کی والدہ، شوہر اور دونوں بچے محفوظ رہے۔ آج تک یہ کیس اسی طرح الجھا ہوا ہے کہ ان کا قتل کیوں ہوا جبکہ وہ کسی بھی لینے دینے میں نہیں تھیں بلکہ نہایت ملنسار طبیعت کی مالک تھیں۔ ان کے قتل ہونے کے ٹھیک پانچ ماہ تین دن کے بعد کسی نے سلطان راہی کو قتل کر دیا۔ ان کا قتل 9 جنوری 1996ء کو گوجرانوالہ میں ہوا جبکہ ان کے ساتھ کئی فلموں میں کام کرنے والے ہیرو اسماعیل شاہ اس سے تین سال قبل ہارٹ اٹیک سے کوئٹہ میں چل بسے۔ ان کا انتقال 29 اکتوبر 1992ء کو ہوا اور ان کی آخری فلم کے ہیرو اظہار قاضی بھی 23 دسمبر 2007ء کو کراچی میں گلستان جوہر کے قریب ہارٹ اٹیک میں دُنیا سے چل بسے۔ اظہار قاضی کی عمر صرف 42 سال تھی اور اسماعیل شاہ کی عمر صرف 30 سال کے قریب تھی۔ یوں اداکارہ نادرہ کے ساتھ ساتھ ان کے ہیرو بھی اس دُنیا سے انتہائی کم وقت میں زیادہ کام کرکے اچانک ہی رخصت ہو گئے۔

 فلمیں 
#سال  عنوان  ہدایت کار  زبان  حواشی 1  1986  نشان  الطاف حسین  پنجابی  پہلے ریلیز ہوئی 2  1986  آخری جنگ  یونس ملک  پنجابی  پہلی فلم 3  1986  پتر شیراں دے  الطاف حسین  پنجابی  4  1987  بادل  یونس ملک  پنجابی  5  1987  ناچے ناگن  حیدر چودھری  پنجابی  6  1987  میری آواز  اقبال رضوی  اُردو  پہلی اُردو فلم 7  1987  کمانڈ ایکشن  اے ریاض  پنجابی  8  1988  مولا بخش  یونس ملک  پنجابی  9  1988  مفرور  حسن عسکری  پنجابی  10  1988  حکومت  حیدر چودھری  پنجابی  11  1988  تحفہ  داؤد بٹ  پنجابی  12  1988  برداشت  حیدر چودھری  ڈبل ورژن  13  1989  یارانہ  یونس ملک  پنجابی  14  1989  زبردست  حیدر چودھری  پنجابی  15  1989  مس اللہ رکھی   حیدر چودھری  پنجابی  16  1989  کرما  جہانگیر قیصر  پنجابی  17  1989  رکھوالا  وحید ڈار  پنجابی  18  1989  میرا چیلنج  عظمت نواز  پنجابی  19  1989  ناگن جوگی  مسعود بٹ  ڈبل ورژن  20  1989  ظلم دا سورج  ایم جاوید اقبال  پنجابی  21  1989  تیس مار خان  اقبال کاشمیری  پنجابی  22  1989  زخمی عورت  اقبال کاشمیری  ڈبل ورژن  23  1989  مجرم  حیدر چودھری  پنجابی  24  1990  جیلر  داؤد بٹ  پنجابی  25  1990  حفاظت  حیدر چودھری  پنجابی  26  1990  پتر جگے دا  حسن عسکری  پنجابی  27  1990  وقت  ایم ادریس خان  پنجابی  28  1990  راجا  اقبال کاشمیری  ڈبل ورژن  29  1990  مارشل  یونس ملک  پنجابی  30  1990  جنگ باز  ارشاد ساجد  پنجابی  31  1991  دولت کے پوجاری  ایم ادریس خان  ڈبل ورژن  32  1991  جادو گرنی  حسنین  پنجابی  33  1991  حسن کا چور  الطاف حسین  ڈبل ورژن  34  1991  لکھن  مسعود بٹ  پنجابی  35  1991  وطن کے رکھوالے  حسنین  ڈبل ورژن  36  1991  لاہوری بدمعاش  شاہد رانا  پنجابی  37  1991  نادرہ  الطاف حسین  ڈبل ورژن  38  1991  کوبر  شاہد رانا  ڈبل ورژن  39  1991  میری جنگ  محمد رشید ڈوگر  پنجابی  40  1991  شیر افگن  یونس ملک  پنجابی  41  1991  شیرے بدمعاش  سعید علی خان  پشتو   42  1992  جوشیلے  امتیاز رانا  اُردو  43  1992  محمد خان  کیفی  پنجابی  44  1992  قانون زماپا لاسکے  عنایت اللہ خان  پشتو  45  1992  شیر جنگ  یونس ملک  پنجابی  46  1992  محبوبہ  حسنین  ڈبل ورژن  47  1992  گاڈ فادر  پرویز رانا  ڈبل ورژن  48  1992  میرا انتقام  فیض ملک  پنجابی  49  1993  جگا ڈاکو  یونس ملک  پنجابی  50  1993  عادل  الطاف حسین  ڈبل ورژن  51  1993  علاقہ غیر   ممتاز علی خان  ڈبل ورژن  52  1994  لیلیٰ  نذر الاسلام  ڈبل ورژن  آخری فلم

 حواشی 

 حوالہ جات 

 بیرونی روابط 


زمرہ:1968ء کی پیدائشیں
زمرہ:1995ء کی وفیات
زمرہ:اردو سنیما میں اداکارائیں
زمرہ:بیسویں صدی کی پاکستانی اداکارائیں
زمرہ:پاکستان میں غیر حل شدہ قتل
زمرہ:پاکستانی فلمی اداکارائیں
زمرہ:پشتو سنیما کی اداکارائیں
زمرہ:پنجابی سنیما کی اداکارائیں
زمرہ:لاہور کی اداکارائیں
زمرہ:لاہوری شخصیات
زمرہ:نگار اعزاز جیتنے والی شخصیات
زمرہ:پنجاب، پاکستان کی اداکارائیں
زمرہ:پنجابی اداکارائیں
زمرہ:پنجابی شخصیات
زمرہ:ویکی ڈیٹا سے مطابقت رکھنے والی مختصر تفصیل